**Ο ΑΟΡΙΣΤΟΣ Β΄ ΣΤΗ ΝΕΑ ΕΛΛΗΝΙΚΗ ΓΛΩΣΣΑ**

άγω εισάγω, εξάγω, απάγω, προάγω …

βάλλω προβάλλω, εισβάλλω, καταβάλλω, προκαταβάλλω…

έχω μετέχω, συμμετέχω, παρέχω…

λαμβάνω προλαμβάνω, καταλαμβάνω, προκαταλαμβάνω…

τρέχω συντρέχω…

Στα Νέα Ελληνικά, οι χρόνοι με **μη συνοπτικό** ποιόν ενεργείας (Ενεστώτας, Παρατατικός, Εξακολουθητικός Μέλλοντας) σχηματίζονται με το **θέμα του Ενεστώτα** της Αρχαίας Ελληνικής, ενώ οι χρόνοι με **συνοπτικό και συντελεσμένο** ποιόν (Αόριστος, Στιγμιαίος Μέλλοντας, Παρακείμενος, Υπερσυντέλικος και Συντ. Μέλλοντας) σχηματίζονται με το **θέμα του αρχαίου Αορίστου β΄.**

|  |  |  |  |
| --- | --- | --- | --- |
| ΕΝΕΣΤΩΤΑΣ | ΠΑΡΑΤΑΤΙΚΟΣ | ΑΟΡΙΣΤΟΣ | ΠΑΡΑΚΕΙΜΕΝΟΣ |
| απάγω | απ**ήγ**α | απ**ήγαγ**α | έχω απ**αγάγ**ει |
| προβάλλω | προέ**βαλλ**α | προέ**βαλ**α | έχω προ**βάλ**ει |
| μετέχω | μετ**είχ**α | (αυτός) μετέ**σχ**ε | έχω μετά**σχ**ει |
| καταλαμβάνω | κατε**λάμβαν**α | κατέ**λαβ**α | έχω κατα**λάβ**ει |
| συντρέχω | συνέ**τρεχ**α | συνέ**δραμ**α | έχω συν**δράμ**ει |

**ΚΟΛΠΟ!**

Αν δυσκολευόμαστε να καταλάβουμε το ποιόν ενεργείας ενός από τα παραπάνω ρήματα, αντικαθιστούμε στο μυαλό μας το ρήμα με ένα άλλο απλούστερο στον σχηματισμό του. Για παράδειγμα, αντί του απάγω μπορώ να βρω τους χρόνους του ρήματος αρπάζω και μετά να χρησιμοποιήσω τους σωστούς τύπους του απάγω. Δηλαδή:

άρπαζα (παρατατικός)= απήγα άρπαξα (αόριστος) = απήγαγα

**ΑΣΚΗΣΕΙΣ**

Α. Να συμπληρώσετε τα κενά με τον κατάλληλο τύπο του ρήματος στην παρένθεση:

1. Στο σημερινό επεισόδιο της αγαπημένης μου τηλεοπτικής σειράς, ο ήρωας ………….. την αγαπημένη του, για να μην την παντρευτεί ο εχθρός του. (απάγω)

2. Την προηγούμενη εβδομάδα, μια συμμορία …………… τον γιο ενός επιχειρηματία και ζήτησε λύτρα για την απελευθέρωσή του. (απάγω)

3. Επί δεκαετίες η χώρα μας …………… εσπεριδοειδή και τα …………… στο εξωτερικό. (παράγω-εξάγω)

4. Τον περασμένο χρόνο, η χώρα μας …………… πολύ μικρή ποσότητα εσπεριδοειδών και δεν τα …………… στο εξωτερικό. (παράγω-εξάγω)

5. Η ποδοσφαιρική ομάδα του σχολείου μας έχει …………… σε αρκετά σχολικά πρωταθλήματα. (συμμετέχω)

6. Οι Έλληνες …………… κάθε χρόνο μεγάλα ποσά ως φόρο εισοδήματος. (καταβάλλω)

7. Οι επιχειρηματίες είναι υποχρεωμένοι να …………… μεγάλα χρηματικά ποσά κάθε χρόνο για τον φόρο του επόμενου έτους. (προκαταβάλλω)

8. Οι δημοσιογράφοι ρώτησαν τον υπουργό ποια θα είναι η απόφαση του δικαστηρίου, εκείνος όμως δήλωσε ότι δεν ήθελε να …………… την απόφαση των δικαστών. (προκαταλαμβάνω)

9. Όποτε αντιμετώπιζα οικονομικές δυσκολίες, οι φίλοι μου με …………… (συντρέχω)

10. Η Ευρωπαϊκή Ένωση αποφάσισε φέτος να …………… οικονομικά τις χώρες που υπέστησαν φυσικές καταστροφές. (συντρέχω)

Β. Ποιους τύπους Αορίστου β΄ μπορείτε να εντοπίσετε στις παρακάτω φράσεις της Νέας Ελληνικής; Να τους αναγνωρίσετε.

1. Αν, ο μη γένοιτο, απολυθώ, θα πεινάσουμε.
2. Παντρεύτηκε τον πρώτο τυχόντα.
3. Ο παθών μαθών.
4. Την χτύπησε και γι’ αυτό η παθούσα τού έκανε μήνυση.
5. Δεν έχω δούναι και λαβείν με αυτόν.
6. Κανείς δεν ξέρει τι μέλλει γενέσθαι.
7. Μολών λαβέ.
8. Ήμαρτον, Κύριε.
9. Μάθε, παιδί μου, γράμματα.
10. Ελθέτω η Βασιλεία Σου.
11. Ήλθον, είδον, απήλθον.
12. Μου έλαχε δύσκολη μοίρα.
13. Και μη εισενέγκης ημάς εις πειρασμόν.
14. Το δις εξαμαρτειν ουκ ανδρός σοφού.
15. Το πεπρωμένο φυγειν αδύνατον.
16. Πέρυσι ο γεωργός παρήγαγε δύο τόνους πατάτες.
17. Το Υπουργείο τον προήγαγε σε στρατηγό.
18. Η Ευρωπαϊκή Ένωση τους επιδοτεί για να εξαγάγουν τα προϊόντα τους.
19. Ο τερματοφύλακας συνέδραμε αποφασιστικά στη νίκη της ομάδας του.
20. Πέρυσι η απεργία συνέπεσε με τη σχολική γιορτή.
21. Η αστυνομία προσήγαγε τον κρατούμενο στο δικαστήριο.